Ratikan ulkomuoto julkistetaan jo keskiviikkona – Pormestari Lauri Lyly: "Yllätys on se, kuinka hieno se on"

Kerta oli nyt ensimmäinen, kun Tampereen kaupunginhallitus kiersi koko raitiotiereitin alusta loppuun yhdessä. Pormestari Lauri Lyly (sd.) sanoo, että reitti kiersi koko matkan ja vieläpä maanantain iltapäiväruuhkassa. Lyly sanoo, että koko hallitukselle haluttiin nyt näyttää konkreettisesti, miten ratikkatyö etenee. Samalla ryhmä puhui muun muassa liikenteen takkuamiseen liittyvistä ongelmista ja siitä, miten suuret työmaat ovat paikoin hankaloittaneet ratikkareitin varrella sijaitsevien yrittäjien toimintaa. –Puhuimme kyllä näistä teemoista, mutta enemmän kävimme läpi, mitä juuri tietyssä paikassa tapahtuu ja millaisia työvaiheita on edessä. Esimerkiksi Hämeenkadulla Tuulensuun korttelissa voi jo nähdä, millainen ratikka-alueesta tulee, Lyly sanoo. Tältä Hämeenkatu näyttää yläilmoista Tampereella: Uusia värivaihtoehtoja Ratikan ulkomuoto, paitsi väri, selviää siis keskiviikkona. Myös ratikan värivalinnan etenemisestä saadaan lisätietoa keskiviikkona. Ratikkayhtiö on tarjonnut kolmea värivaihtoehtoa eli vaaleansinistä, tiilenpunaista ja tummansinistä. Ne ovat olleet yleisölle pettymys ja moni on vaatinut pinkkiä yhdeksi vaihtoehdoksi. Julkaisutilaisuutta voi seurata suorana lähetyksenä Aamulehden verkkosivuilla ja sovelluksessa. Ajoimme ratikkakiskoilla kesällä: Lyly on nähnyt jo ratikan muodon. Onko luvassa yllätyksiä? –Yllätys on se, kuinka hieno se on! Lyly sanoo. Ratikalle on suunniteltu ajaton, aito ja pelkistetty ilme. Tässä kaikki, mitä sinun pitää tietää raitiotiestä 2 minuutissa: Kaupunginhallitus hyvin selvillä Raitiotieyhtiö tekee viikoittain tilannekatsauksen työn etenemisestä kaupunginhallituksenkin nähtäville. Lyly sanoo, että kaupunginhallitukselle pidetään kuukauden tai kahden välein ratikkaan liittyviä tilaisuuksia. – Kohtuullisen hyvin olemme selvillä siitä, mitä tapahtuu, Lyly sanoo. Tampereelle on tilattu 19 raitiovaunua. Vaunut ovat 37 metriä pitkiä, kolmiosaisia ja kahteen suuntaan ajettavia. Raitiovaunut valmistetaan Transtech oy:n Kajaanin Otanmäen -tehtaalla. Raitiovaunuliikenne käynnistyy Tampereella vuonna 2021. Tarkennus 25.9. kello 15.50: Tampereen kaupunki on luvannut kertoa keskiviikkona ratikan värivalinnan etenemisestä, ei välttämättä uusista värivaihtoehdoista.